Proteas: Reën vertraag tweede dag in Brisbane | Nuus24
Kaapstad – Die tweede dag van die eerste kriekettoets tussen Suid-Afrika en Australië op die Gabba in Brisbane kon weens reën nie hervat word nie, het RSG berig.Nog reën word vir Saterdag in Brisbane voorspel. Suid-Afrika het 255/2 op die telbord gehad toe spel Vrydag weens swak lig gestaak is. Hashim Amla was op 90 nie uit nie en Jacques Kallis op 'n onoorwonne 84 lopies. Teen middagete was die besoekers op 90-1 nadat James Pattinson vir Graeme Smith in die 11de boulbeurt been voor paaltjie betrap het. Alviro Petersen het 64 lopies geslaan voor hy uitgehaal is. Intussen het die Proteas slegte nuus gekry dat JP Duminy moontlik tussen drie en ses maande op die krukkelys kan wees weens 'n hakseningbesering. Duminy sal Sondag 'n operasie ondergaan en sy plaasvervanger sal Maandag aangekondig word. Duminy is beseer kort nadat spel Vrydag kortgeknip is, en hy skeef getrap het toe hy en sy spanmaats 'n rugbybal op die veld rondgeskop het. Vir die jongste sportnuus volg Nuus24Sport op Twitter.– RSG